text: Mand fik flaske i hovedet
  10 november 2013 kl. 07.25
  En 26-årig esbjergenser er blevet syet i hovedet efter at have fået knust en flaske mod hovedet i nat. Det oplyser Syd- og Sønderjyllands Politi til TV SYD.
  I denne uge viste tal, at Esbjerg er den voldeligste kommune i landet målt på anmeldelser per indbygger. Og i nat gjorde en 23-årig ikke noget for at ændre på den statistik.
  Den 23-årige smadrede nemlig en flaske i hovedet på den 26-årige, så flasken knuste. Det 26-årige offer måtte en tur forbi sygehuset og blive syet.
  Episoden udspillede sig på en beværtning i Skolegade i centrum af Esbjerg. Syd- og Sønderjyllands Politi fik anmeldelsen kl. 03.20 i nat.
  Både offer og gerningsmand er fra byen, og flaskeknuseren fremstilles i grundlovsforhør i dag.
  